kaerle etc. doen condt allen luden iegewoirdige ende toecomende
dat wy ontfangen hebben die oetmoedige supplicatie van henrick
stevens jonck knecht van omtrent xvii jaeren inhoudende hoe dat
opten sondach voer alderheyligenmesse lestleden die suppliant
doentertyt woenende met zynen vader ende moeder ende ongehouwt
wesende ghelyck hy noch is heeft sitten drincken met bernaerde
ykens wylen mertten minnekens ende meer andere tot
desschele ten huyse van merten buengers ende sittende int
huys voerden heerdt is die suppliany in slape gevallen ende
want die voirs. weert tgeselschap wilde quyt zyn want
spade worde soe is zyn dochtere gecomen ende riep den
suppliant maer hy en worde met dien roepen nyet wacker
soe dat die voirs. weerdt seyde totten voirs. bernaerde ykens dat
hy den suppliant oproepen soude daer op bernaert antwoirde dat
hys nyet doen en soude soe quam die voirs. merten minnekens
ende track den suppliant mette hare dat hy hem zeer dede
seggende totten suppliant versiet u het is tyt dat wy gaen
daer op die voirs. suppliant ontsprongen zynde seyde wat gebrec$
u op my ende track vuyt een corte dagge stekende naeden
voirs. minnekens dat hy hem met eenen cleyneen steke raecte
ontrent zyn borsten daer aff hy corts daernae afflinich
wordde dwelck den suppliant vuyt gronde zyns herten leet
is ende zeer onnoeselyck is gebuert dat hy bevangen
was van slape ende alsoe metten hare getrocken worde
want anders tegen den voirs. minnekens egheen woirden
noch twist gehadt en heeft ende heeft die suppliant hier aff
by hulpe van zynen vadere ende moedere die slechte dorplieden
zyn belast met noch vele kinderen aende partie geinteresseerd
gesoent ende den voetval daeraff gedaen alsoe dat hem
voits van noode is soude hy in onsen voirs. lande van brabant
blyven woenen ende converseren hem hier op verleent te
wordenen onse gracie ende ghenade daerom de voirs. suppliant
ons oetmoedelyck heeft ghebeden ende versocht soe eest
dat wy desen aengesien geneyght wesende ter beden des voirs. henriq
stevens soen gabriel stevens suppliant ende willende hem in dit
stuck prefereren gracie ende misericordie voer strangheyt
ende rigeur van justicien besundere ter eenen vander bitter
passie ende lyden onsen heeren jhesus christus dwelck hy opten goed$
vrydach voer die zalicheyt van allen menschen geleden
heeft hebben den selven suppliant inden ghevalle als boven
quytgheschonden geremitteert ende vergheven schelden
quyte remitteren ende vergheven vuyt sunderlinger gracien
by desen onsen brieve tfeyt ende dootslach beven gheruert
midtsgaeders alle offensie ende bruecke corporelle ende
criminelle daer inne hy ter causen voirscreven midts dat
daeraen cleven mach tegen ons ende justicie mesdaen ende
mesbruyckt mach hebben ende hebben hem daer aff
wedergestelt ende gherestitueert stellen weder ende
restitueren tot zynen goeden name fame ende gheruchte in
onsen voirs. lande ende hertoighdomme van brabant ende allen
anderen onsen landen ende heerlicheyden ende tot zynen onverbuerden
goeden indien hy eenighe onder ons heeft ghelyck ende in alder
manieren soe hy was voer de toecompste vanden voirs. feyte
imponerende hier op een eeuwich geswych onsen procureur generael
in brabant ende allen anderen onsen justicieren ende officieren
wye zy zyn satisfactie ende beternisse ierts ende voer al
ghedaen der partie geinteresseerde indien die noch nyet
ghedaen en zy ende eenige daer toe staet civilyck alleenlyck
behoudelyck dat de voirs. suppliant gehouden sal zyn tvoirs. feyt
tegen ons te beteren civilyck naer geleghentheyt vander
zaken ende faculteyt van zynen goeden met oyck te betalenen
de costen van justicien hieromme alreede ghedaen ende te
doene allet ter taxatien ende moderatien van onsen lieven
ende ghetruwen de cancellier ende luden van onsen raede
in brabant die wy daer toe gecommitteert hebben ende
committeren by desen ontbieden daerom ende bevelen
den selven onsen cancellier ende raedsluden dat voer hen
gheroepen deghene die daerom behoiren geroepen te zyne
zy procederen wel ende dueghdelyck ter verificatie ende
interinemente van desen ende totter taxatie ende moderatie
vanden voirs. amende ende costen alsoe zy sullen bevinden
behoirende welck interinement de voirs. suppliant gehouden
sal zyn te versueckene ende hem in persoenen te presenteren
in onsen voirs. raede binnen eenen jaere naestcomende op de
pene van te verbuerenen deffect van desen ende dat gedaen
ende de selve civile boete ende costen van justicien getaxeert
ende betaelt zynde in handen vanden ghenen dient behoiren
sal zy onse voirs. procureeur generael in brabant ende
ondersaten iegewoirdige ende toecomende dien dit aengaen sal
mogen huere stedehouderen ende eenen yeghelyck van hen besunderen
soe hem toebehoiren sal doen laten ende gedoogen de voirs.
suppliant van deser onser iegewoirdiger gracien remissien
ende pardoenen ende van allen den inhouden van desen inder vuegen
ende manieren voere verhaelt rustelyck vredelyck volcomelyck
ende eeuwelyck genyeten ende ghebruycken sonder hem te
doene noch te laten gheshieden nu noch in toecomende tyden
eenich hinder letsel oft moenisse aen live noch aen goeden
#
sy hier af
verantwordt byden
ontfanger vanden
exployten
ter contrarien maer indien zyn lyff oft eenige van zynen
goeden daerom gearresteert becommert oft belet waren die
setten ende stellen oft doen setten ende stellen terstont ende
sonder vertreck tot gheheelder ende volcomender delivrancie
want ons alsoe gelieft ende ten eynde dat dit vast
ende gestadich blyve tot eeuwighen daghen soe hebben wy onsen
zeghel hier aen doen hangen behoudelycken anderen dessyns
ghegeven in onser stadt van bruessele opten goeden
vrydach inde maent van april int jaer onsenheeren
duysent vyffhondert ende virendertich ende van onsen
keyserycke txviie ende van castillien xxie aldus
stont ghescreven opde plycke byden keyser in zynen raede
ende gheteekent boudewyns visa recepta
ghecollacionneert tegens
doriginale brieven by my
decock